Svetlo do hmly

Svetlá do hmly (iné názvy: hmlové svietidlá, hmlové svetlá, hovorovo  hmlovky; podrobnejšie názvy pozri nižšie) sú svetlá  vozidiel, ktoré sa používajú  v nepriaznivých poveternostných podmienkach (hmla, hustý dážď, sneženie). 

Rozlišujú sa dva druhy. Predné hmlové svietidlá sú obyčajne svetlomety bielej farby (povolená je aj selektívna žltá), sú umiestnené veľmi nízko, čo najbližšie k povrchu vozovky a slúžia na lepšie osvetlenie cesty. Zadné hmlové svietidlá  sú zvyčajne „obyčajné“ svietidlá, majú jasnú červenú farbu a slúžia na ľahšiu viditeľnosť vozidla zozadu v hustej hmle.

 Názvy 
Predné: predný svetlomet do hmly (zákon 8/2009 Z.z.), predné hmlové svietidlo (slov. preklad EHK OSN č. 48), predný svetlomet so svetlom do hmly (vyhláška 41/1984 Zb.; zákon 116/1997 Z.z., oboje už neplatné), predné svetlo do hmly (vyhláška 99/1989 Zb., zákon 315/1996 Z.z., oboje už neplatné; slov. preklad smernice 76/762/EHS), predný hmlový svetlomet (nariadenie vlády č. 301/2006 Z.z.), predné hmlové svetlo (napr. v slov. preklade smernice 92/1993 EHS), predné protihmlové svetlo, (predný) protihmlový svetlomet, svetlomet do hmly, reflektor do hmly, hmlový reflektor, (predný) hmlový svetlomet, hovorovo predná hmlovka, hovorovo resp. zastarano aj nehovorovo hmlovka (v užšom zmysle) V 60 a 70. rokoch 20. stor. sa za správne označenie takýchto svietidiel považoval – dnes ako hovorový hodnotený - výraz hmlovky:  porov. napr. http://www.juls.savba.sk/ediela/ks/1973/9/ks1973-9.lq.pdf a Technický prekladový slovník Svetelná technika, vydavateľstvo Alfa 1977 , zastarano zriedkavo hmlová lampa a hmlové sklo  http://www.juls.savba.sk/ediela/ks/1973/9/ks1973-9.lq.pdf

Zadné: zadné svietidlo do hmly (zákon 8/2009 Z.z., nariadenie vlády 304/2006 Z.z.), zadné hmlové svietidlo (slov. preklad EHK OSN č. 48), zadné svietidlo so svetlom do hmly/zadné svetlo do hmly (vyhláška 41/1984 Zb; zákon 116/1997 Z.z., oboje  už neplatné), zadné svetlo do hmly (vyhláška 99/1989 Zb., zákon 315/1996 Z.z., oboje už neplatné; slov. preklad smernice 77/538/EHS), zadné hmlové svetlo (napr. v slov. preklade smernice 92/1993 EHS), koncové hmlové svetlo, koncové svetlo do hmly, hovorovo zadná hmlovka.

Funkcia predných hmlových svietidiel
Hmla sa skladá z malých vodných kvapiek, ktoré odrážajú dopadajúce svetlo späť. Čím je väčší uhol medzi kužeľom svetla vrhaného hmlovým svetlom a okom vodiča, tým je menej svetla odrážaného späť do oka vodiča a tým vodič lepšie vidí. Hmlové svetlo sa používa obvykle spoločne so stretávacím svetlom. Je možné ho použiť spoločne iba s obrysovým svetlom. V takom prípade sa výrazne znižuje oslnenie vodiča odrážaným svetlom, ale zároveň sa výrazne znižuje aj úroveň osvetlenia vozovky. Preto je vhodné tento spôsob použiť iba vo veľmi hustej hmle.

Záväznosť v EÚ 
Kým zadné hmlové svetlá sú v prípade vozidiel predávaných v Európskej únii povinné, predné povinné nie sú a sú často poskytované za príplatok. 

Zdroj

Kategória:Časti automobilov
Kategória:Elektrická sústava automobilu